CELEX: 32013R0006
Language: el
Date: 2013-01-08 00:00:00
Title: Κανονισμός (ΕΕ) αριθ. 6/2013 της Επιτροπής, της 8ης Ιανουαρίου 2013 , σχετικά με την τροποποίηση του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ  Κείμενο που παρουσιάζει ενδιαφέρον για τον ΕΟΧ

9.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 4/34
            
         ΚΑΝΟΝΙΣΜΌΣ (ΕΕ) αριθ. 6/2013 ΤΗΣ ΕΠΙΤΡΟΠΉΣ
   της 8ης Ιανουαρίου 2013
   σχετικά με την τροποποίηση του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 6 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 6 παράγραφος 1 του κανονισμού (ΕΚ) αριθ. 216/2008 όπως τροποποιήθηκε από τον κανονισμό (ΕΚ) αριθ. 690/2009 της Επιτροπής (2), τα προϊόντα, τα εξαρτήματα και ο εξοπλισμός πρέπει να πληρούν τις διατάξεις περιβαλλοντικής προστασίας του παραρτήματος 16 της σύμβασης περί Διεθνούς Πολιτικής Αεροπορίας (εφεξής «σύμβαση του Σικάγου»), έκδοση της 20ής Νοεμβρίου 2008 όσον αφορά τους τόμους Ι και ΙΙ, πλην των προσαρτημάτων του.
            
         
               (2)
            
            
               Το παράρτημα 16 της σύμβασης του Σικάγου τροποποιήθηκε μετά την έκδοση του κανονισμού (ΕΚ) αριθ. 690/2009 και, επομένως, ο κανονισμός (ΕΚ) αριθ. 216/2008 πρέπει να τροποποιηθεί αναλόγως.
            
         
               (3)
            
            
               Με τις τροποποιήσεις των απαιτήσεων προστασίας του περιβάλλοντος του παραρτήματος 16 της σύμβασης του Σικάγου, προστέθηκαν απαιτήσεις για τη διακοπή της παραγωγής NOx και επιτρέπεται στα συμβαλλόμενα κράτη να θεσπίσουν μεταβατικά μέτρα εφαρμογής των απαιτήσεων.
            
         
               (4)
            
            
               Τα μέτρα που προβλέπονται στον παρόντα κανονισμό βασίζονται στη γνώμη που εξέδωσε ο Ευρωπαϊκός Οργανισμός Ασφάλειας της Αεροπορίας σύμφωνα με τις διατάξεις του άρθρου 17 παράγραφος 2 στοιχείο β) και του άρθρου 19 παράγραφος 1 του κανονισμού (ΕΚ) αριθ. 216/2008.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 65 παράγραφος 1 του κανονισμού (ΕΚ) αριθ. 216/2008,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΚ) αριθ. 216/2008
   Στο άρθρο 6 του κανονισμού (ΕΚ) αριθ. 216/2008, η παράγραφος 1 αντικαθίσταται από το ακόλουθο κείμενο:
   
      «1.   Τα προϊόντα, τα εξαρτήματα και ο εξοπλισμός πρέπει να πληρούν τις απαιτήσεις περιβαλλοντικής προστασίας που περιλαμβάνονται στην τροποποίηση 10 του τόμου I και στην τροποποίηση 7 του τόμου II του παραρτήματος 16 της σύμβασης του Σικάγου όπως ισχύει από τις 17 Νοεμβρίου 2011, πλην των προσαρτημάτων του παραρτήματος 16.».
   
   Άρθρο 2
   Μεταβατικά μέτρα
   1.   Μέχρι τις 31 Δεκεμβρίου 2016 τα κράτη μέλη δύνανται να χορηγούν απαλλαγές από την απαίτηση διακοπής της παραγωγής εκπομπών που προβλέπεται στο στοιχείο δ) του τόμου II, μέρος III, κεφάλαιο 2, παράγραφος 2.3.2 του παραρτήματος 16 της σύμβασης του Σικάγου, με τους ακόλουθους όρους:
   
               α)
            
            
               Οι εν λόγω απαλλαγές χορηγούνται σε διαβούλευση με τον Οργανισμό.
            
         
               β)
            
            
               Επιτρέπεται η χορήγηση απαλλαγών μόνον όταν ο οικονομικός αντίκτυπος επί του φορέα που είναι υπεύθυνος για την κατασκευή των απαλλασσόμενων κινητήρων υπερτερεί των συμφερόντων περιβαλλοντικής προστασίας.
            
         
               γ)
            
            
               Για τους νέους κινητήρες που πρόκειται να εγκατασταθούν σε νέα αεροσκάφη, δεν χορηγούνται απαλλαγές για περισσότερους από 75 κινητήρες ανά τύπο κινητήρα.
            
         
               δ)
            
            
               Κατά την εξέταση αίτησης απαλλαγής, το κράτος μέλος λαμβάνει υπόψη:
               
                           i)
                        
                        
                           την αιτιολόγηση του φορέα που είναι υπεύθυνος για την κατασκευή των απαλλασσόμενων κινητήρων, συμπεριλαμβανομένων μεταξύ άλλων, θεμάτων τεχνικών προβλημάτων, αρνητικών οικονομικών επιπτώσεων, περιβαλλοντικών επιπτώσεων, αντίκτυπου απρόβλεπτων καταστάσεων και θεμάτων ισότιμης μεταχείρισης·
                        
                     
                           ii)
                        
                        
                           τη σκοπούμενη χρήση των αντίστοιχων κινητήρων, ιδίως εάν πρόκειται για εφεδρικούς κινητήρες ή για νέους που πρόκειται να εγκατασταθούν σε νέα αεροσκάφη·
                        
                     
                           iii)
                        
                        
                           τον αριθμό των αντίστοιχων νέων κινητήρων·
                        
                     
                           iv)
                        
                        
                           των αριθμό απαλλαγών που χορηγήθηκαν για αυτόν τον τύπο κινητήρα.
                        
                     
         
               ε)
            
            
               Κατά τη χορήγηση απαλλαγής, το κράτος μέλος καθορίζει τουλάχιστον:
               
                           i)
                        
                        
                           τον αριθμό του πιστοποιητικού τύπου του κινητήρα·
                        
                     
                           ii)
                        
                        
                           τον μέγιστο αριθμό κινητήρων που καλύπτει η απαλλαγή·
                        
                     
                           iii)
                        
                        
                           τη σκοπούμενη χρήση των αντίστοιχων κινητήρων και την προθεσμία κατασκευής τους.
                        
                     
         2.   Οι φορείς που είναι υπεύθυνοι για την κατασκευή κινητήρων βάσει χορηγηθείσας απαλλαγής σύμφωνα με το παρόν άρθρο:
   
               α)
            
            
               εξασφαλίζουν ότι στην αναγνωριστική πινακίδα των αντίστοιχων κινητήρων αναγράφεται η επισήμανση «ΑΠΑΛΛΑΓΗ-ΝΕΟΣ» ή «ΑΠΑΛΛΑΓΗ-ΕΦΕΔΡΙΚΟΣ», αναλόγως·
            
         
               β)
            
            
               διαθέτουν διαδικασία ελέγχου της ποιότητας για τη διατήρηση της εποπτείας και τη διαχείριση της κατασκευής των συγκεκριμένων κινητήρων·
            
         
               γ)
            
            
               παρέχουν, σε τακτική βάση, στα κράτη μέλη που χορήγησαν την απαλλαγή και στον φορέα που είναι υπεύθυνος για τον σχεδιασμό, λεπτομέρειες σχετικά με τους κατασκευασθέντες απαλλασσόμενους κινητήρες, καθώς και σχετικά με το μοντέλο, τον αριθμό σειράς, τη χρήση του κινητήρα και τον τύπο αεροσκαφών στα οποία πρόκειται να εγκατασταθούν οι νέοι κινητήρες·
            
         
               δ)
            
            
               τα κράτη μέλη που χορήγησαν απαλλαγή κοινοποιούν στον Οργανισμό, χωρίς αδικαιολόγητη καθυστέρηση, όλα τα δεδομένα που αναφέρονται στην παράγραφο 1 στοιχείο δ) και στην παράγραφο 2 στοιχείο γ). Ο Οργανισμός δημιουργεί και διατηρεί μητρώο με τα εν λόγω δεδομένα και τον δημοσιοποιεί.
            
         Άρθρο 3
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Ιανουαρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 79 της 19.3.2008, σ. 1.
   
      (2)  ΕΕ L 199 της 31.7.2009, σ. 6.